**מילים  לשבת**

**שער הנגב - ערב שבת, ד' בטבת תשע"ב, 30 בדצמבר 2011**

**שלום לחברות ולחברים,**

**מילה טובה**

הרבה פעמים, הדברים החשובים, לטוב ולרע, אינם עושים כותרות. בחודשים האחרונים נפגשנו לא מעט, תמיד בשקט ובענייניות עם אנשי משרד ראש הממשלה, במטרה להבטיח שלא יעלה על דעתו של איש לקצץ בתמיכות השונות, שמהוות חלק משמעותי מיכולתנו לנצח את הטרור. וכך, תתכנס הממשלה כבר ביום הראשון לשנה האזרחית החדשה ותאריך את ההחלטות לגבי סיוע במס הכנסה, ארנונה וסבסוד מעונות היום, דמי החכירה ומרכז החוסן ועוד נושאים שקשורים במועצה, בחקלאים, בתעסוקה ותמשיך להקצות תקציבים נדיבים לתשתיות ביוב מתקדמות בישובים, מפעל סמוי מן העין אך חשוב ביותר.

**גשר על מים סוערים**

גזבר המועצה ואנשיו בראש, המנכ"ל, הנהלת המועצה וחברי מליאתה, ביחד הצלחנו לאזן את תקציב שנת 2011, שדרשה מאיתנו למתוח את אברינו הפוליטיים והפיננסיים בכדי שלא לסיים בגרעון. אמש כבר אושר גם תקציב המועצה לשנת 2012. זהו לא תקציב פשוט, יש בו כמה אי וודאויות, אבל הבשורה המצוינת היא ...שהיה יכול להיות הרבה יותר גרוע, לו לא עלה בידינו להשיג ממשרד הפנים תוספת תקציבית לאחר שקיצץ אותנו דרסטית.

במחצית השנה הקרובה נמשיך בבדיקות עומק של מספר מחלקות, במטרה להקטין את הוצאות הבסיס שלנו ולאחר מכן, נגדיר מחדש את יעדי תקציב המועצה.

**מה עשיתם בחופש?**

לצד בילויים ו"חופשות מפנקות", אני רוצה שתדעו שלמעלה ממאתיים ילדים ונערים שלנו יצאו במהלך החג לטיולים שארגנה המחלקה לחינוך חברתי במתנ"ס; בכולם, מרכיב ההכרות עם נופי הארץ ועם חלומות אנשיה מהווים ערוץ מרכזי: שישים  מילדי א' – ג' יצאו לנחל הבשור בהדרכת המל"ש (מרכז לימודי שדה של החברה להגנת הטבע שפתחנו לאחרונה), שבעים מילדי ד' – ו' יצאו לנחל חווארים ונחל קרקש בשדה בוקר בהדרכת "הנוער העובד והלומד", ארבעים מנערי ז' – יא' יצאו למכתש רמון בהדרכת "אתגרים שדרות", שלושים שמיניסטים יצאו למסע יב' בהובלת התנועה הקיבוצית, ארבעים מבני שכבת ט' יצאו לטיול מנהיגות בהדרכת מדריכי הנעורים ותנועות הנוער ובסיוע המל"ש.

חלק מסיכום פנימי שהגיע אלי: "את הערב העברנו בהרצאה חווייתית ונחשפנו לסיפורה של הנערה אשר הובילה את המאבק להצלת חוף פלמחים כדוגמא למנהיגות נוער. ישבנו מסביב למדורה אל תוך הלילה עם גיטרה, שירים, תה ושיחות קטנות ובעיקר אינספור כוכבים מעלינו. הנוער התנהג בצורה נהדרת ושיתף פעולה בצורה מדהימה."

**מה יוצא לנו מזה?**

רשות שמורות הטבע ארגנה יום עיון לאנשיה ובקשה ממני השבוע להסביר להם "מה היא התרומה של תוכנית השקמה לשותפים בה?"

סיפרתי על יתרונות "השולחן העגול" בו אנחנו דנים, בלי כיפופי ידיים ומתוך כוונה להגיע להסכמות, על דרך האמפטיה וההבנה ההדדית. הדגשתי את החשיבות שבעצם העיסוק בנושא שחורג מבעיות השעה עבור החוסן הנפשי של כולנו. המועצות האזוריות השותפות ממתגות עצמן כשומרות המרחב הפתוח, יישובי השקמה אמורים לזכות לסיוע ממשלתי שאני מקווה שיקרום עור וגידים בחודשים הבאים, התושבים מרוצים מ"הירוק בעיניים" שלא יפגע גם בעתיד, משרדי הממשלה מצליחים לקדם תוכנית לאומית מורכבת, הארגונים הסביבתיים מקבלים זירה הוגנת להטמעת ערכיהם. כל זאת לצד המהות – שמירת המסדרון הפתוח המשמעותי ביותר בארץ ישראל בין ההר לים עבור תנועת אדם וחי, כעין תשורה שאנחנו מעניקים לעצמנו ובעיקר - לדורות שיבואו אחרינו.

**ברינת יקצורו**

"מעגל הגיר הקווקזי" של ברכט, בעיבוד נהדר של "הקאמרי" חנך את אולם התיאטרון האזורי המתחדש בקבוץ דורות.

למעלה משלוש מאות מנויים הצטרפו לסדרת התיאטרון ובכך הבאנו לביטוי מרשים את תאוות התרבות וחיפוש היחד אשר מאפיינים אותנו.

רינת גל-און היא מנהלת "תרבות לישראל", זרוע ביצוע של משרד התרבות אשר מסבסד את הסדרה שלנו. היא בחרה להגיע אלינו, לראות איך זה נראה בשטח. כך כתבה לנו רינת, מיד כשהגיעה לביתה: "חוזרת נרגשת מהביקור, שהתמזל מזלי והצלחתי לקיימו(..)אין עונג דומה לתחושה הנהדרת של להיות לכם לעזר קטן בדבר הגדול הזה שאתם עושים(..): קהל איכותי, אשר למרות כל הקשיים, מצביע ברגליים ויוצא מביתו ליהנות הנאה אמיתית מהחוויה עם הקהילה וכמובן מהחוויה התרבותית שספקתם לו. כמה סובלנות, כמה אהדה, כמה חום הורעף על השחקנים (..) לא בכל יום הם פוגשים קהל איכותי שכזה, "מלח הארץ" וזוכים להופיע בפניו. היום שוב קיבלתי חיזוק לחשיבות הרבה של הגדלת התקציב לסדרות השוטפות וכמה חשוב לקיים אותן (..) תודה גדולה".

**אפילוג לשנה שתמה**

"יהי כל דבר שייך למי שמיטיב עימו.

הילדים לאימהות הטובות,

והאדמה - למי שמשקה אותה מים."

*(ברטולד ברכט, "מעגל הגיר הקווקזי")*

**שבת שלום, אלון**

**אלון שוסטר**

 **נייד: 054-6755111**

**E-mail : alon@sng.org.il**

**לפרטים נוספים**

**www.sng.org.il**